हावडा रेल्वे स्टेशना पसून सुमार दोन वरां अंतराचेर पावले उपरांत उदेंत मिदनापूरांतल्या एका गांवांत रंगीत फुलांचो दिश्टावो पळोवन मन खोशी जाता. खिराई हो एक गांव. ताका अस्तंत बंगालची 'फ्लॉवर व्हॅली' अशेंय म्हण्टात. भायर सरताच रस्त्याच्या दोनूय वटेंनी कच्ची घरां आसात. दर एका घराच्या फाटल्यान फुलांनी भरिल्लीं शेतां. मळबा फाटल्यान सुर्याचीं किरणां ह्या फुलांचेर पडटात तेन्ना हो दिश्टावो सोबीत चित्रा भशेन दिसता.
 गांवांतल्या 850 कुटुंबांतले चडशे लोक फुलांची शेती करतात. ह्या गांवाचें सगळ्यांत व्हडलें खाशेलपण म्हळ्यार मॅरीगोल्ड (रोझां). आशिया खंडांतली सगळ्यांत व्हडली ठोक फुलांची बाजारपेठ मल्लिक घांट मार्केट (कोलकाता) हांगां 25 वर्सां वेवसाय करपी हरिदास हलधर म्हणटात, बंगालांत 70% आनी देशांत 40- 50% रोझांचीं पुरवण खिराई गांवांतल्यान जाता. तशेंच बाजारांतल्यान दिल्ली, ओडिशा, आसाम, बिहार, महाराष्ट्र ह्या सारक्या हेर राज्यांनी रोझां आनी हेर फुलां धाडटात. दिल्लींतल्यान परदेशांतय पुरवण जाता. अंदूं नवरात्री उत्सव आनी अन्नपूर्णा पुजेक लागून फुलांची मागणी वाडल्या. पुरवणूय सुरळीत आसा.
 फुलांचो वेवसायीक जयदेव आनी गेंदा दास म्हणटात, 'रोजां आनी दसणीचें उत्पादन बरें जालां. हाका लागून फाटल्या दोन हंगामाची भरपाय जातली.
 खिराई आनी लागसारच्या कांसाय न्हंयेचे देगेर गिमाच्या दिसांनी फुलांनी भरिल्लें आसता अशें थळावो शेतकार खोकन अदक हांणी सांगलें. हीं फुलां पळोवपाक पयसुल्ल्यान लोक येतात. खोकनाची बायल सुमिता शेतकामांत मजत करता. सुमिता म्हणटा, आमी सुमार 0. 25 एकर शेतांत रोझां पिकयतात. गीम सुरू जाला, पूण रोझां अजूनय आसात. हांगा एप्रीलाच्या मध्याक मेरेन फुलां मेळटात. सादारणपणान फुलां फुलपाक देड ते दोन म्हयने लागतात. फुलां काडपाचें काम दनपारां 3 ते 5 मेरेन चालू आसता.
 फाटलीं 20 वर्सां सावन रोझांची लागवड करपी देवाशिष नायक म्हणटा, हांव म्हज्या तीन भावंडां वांगडा सुमार अर्द एकर जमनींत लागवड करतां. दर दिसा 200 किलो परस चड फुलां काडटा आनी वर्साक देड लाख रुपया परस चड फायदो आमकां जाता.
 शेतकार खोकन अदक म्हणटा, 'कोरोना काळांत फुलांची पुरवण बंद जाल्ल्यान आमकां व्हड लुकसाण सोंसचें पडलें. अंदूं बाजार बरो आसा. सरस्वती पुजे सावन ते सुमार दोन म्हयने मेरेन फुलांची मागणी चड आसता.
 खिराई गांव सदांच असो नाशिल्लो. तीन दशकां पयलीं मेरेन हांगा तवश्यांची लागवड व्हड प्रमाणांत जाताली, पूण फायद्याच्या उणावाक लागून शेतकारांनी फुलांची शेती सुरु केली. रोझां, सूर्यफूल, शेवंती, दसण ह्या सारक्या विंगड विंगड प्रकारच्या फुलांक लागून खिराई गांवाक 'बंगालाची फ्लॉवर व्हॅली' म्हणून वळख मेळ्ळी. हांगाच्या बायलांनी तयार केल्ले फुलांचे अलंकार पर्यटकांचें मुखेल आकर्शण जावन आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 